སྐྱབས་བྷེ་ནི་ན་གཞོན་འཁྲབ་ཁྲིད་པ་དང་རྩོམ་པ་པོ་ཞིག་ཡིན།ཁོ་རང་སློབ་གྲྭ་ཆུང་འབྲིང་ནས་མཐར་ཕྱིན་ཏེ་དུས་ད་ལྟ་པེ་ཅིན་གློག་བརྙན་སྒྱུ་རྩལ་སློབ་གླིང་དུ་འཁྲབ་ཁྲིད་དང་འཁྲབ་གཞུང་གསར་རྩོམ་གྱི་ལས་ལ་འབད་ཀྱིན་ཡོད།ཁོང་གི་བརྩམས་ཆོས་ལ་སྙན་དེབ༼སྟ་གོན༽དང་བརྩམས་སྒྲུང༼ཁྱི་མོ་དཀར་པོ༽སོགས་གཙོ་བྱས་པའི་འབོལ་རྩོམ་སོགས་དྲ་བ་དང་ཚགས་པར།དུས་དེབ་སོགས་སུ་བརྩམས་ཆོས་མང་པོ་ཞིག་སྤེལ་ཡོད།དེ་མིན་ནམ་རྒྱུན་གྱི་འཚོ་བའི་ཁྲོད་དུ་ཁོ་ནི་ནང་སེམས་ཀྱི་དགའ་སྐྱོ་སྙན་ངག་གི་དབྱངས་སུ་གྱེར་བར་གོམས་པ་ཞིག་ཡིན།ཁོས་བཤད་ན།སྒྱུ་རྩལ་ནི་ཡིད་དུ་འོང་བའི་ཁེར་རྐྱང་ཞིག་དང་སྐྱོ་གདུང་གི་རང་དབང་ཞིག་རེད།རྩོམ་རིག་དང་གློག་བརྙན་གྱིས་ང་ལ་རང་དབང་གི་འཇིག་རྟེན་ཡན་གར་བ་ཞིག་བསྐྲུན་ཡོང་།དེ་དག་མེད་ཚེ་ང་རང་འཇིག་རྟེན་འདིར་གསོན་ཡོད་མེད་ཀྱང་བཤད་ཁག་པོ་ཡིན་ཞེས་བཤད་མྱོང་།ཉེ་ལམ་ཁོས་ཕ་ཡུལ་ནས་གློག་བརྙན་བརྩམས་ཆོས༼དགུན་ལམ་རིང་མོ༽ཞེས་པ་ཕབ་སྐྲུན་བྱེད་མུས་སུ་ཡོད།